|  |  |
| --- | --- |
| **Skade-information 7/****25** |  |

Håndtering af skader med asbest – rettet udgave

**Resume**

Arbejdsmiljøreglerne omkring asbest er løbende ændret og senest er der indført krav om autorisation for virksomheder, der skal nedrive asbestholdigt materiale.

Denne medlemsinformation er en hjælp til at forstå arbejdsmiljøreglerne i forbindelse med bygningsskader med asbest.

Materialet og vedlagte skema kan understøtte sagshåndteringen i forsikringsselskaberne, og være med til at sikre en mere ensartet forståelse af reglerne i branchen og i deres virke med samarbejdspartnere.

\_\_

Arbejdsmiljøkravene til de typiske arbejdsopgaver, der kan være i forbindelse med en forsikringsskade, er beskrevet i vedlagte skema. Der er tale om eksempler på typiske arbejdsopgaver og listen er ikke udtømmende.

Materialet har været til gennemsyn ved Arbejdstilsynet.

*Arbejdsmiljøreglerne*

Reglerne er til for at beskytte de håndværkere, der kan blive udsat for asbeststøv, når de udfører asbestarbejde. Det kan fx være under arbejde med nedrivning, reparation eller vedligeholdelse af bygninger opført før 1990.

Der kan også være risiko for udsættelse for asbeststøv under andet arbejde som fx arbejde eller færdsel i et område, hvor der ikke er blevet gjort grundigt rent efter et asbestarbejde, eller på loftrum eller i kældre, hvor der forekommer beskadigede, asbestholdige materialer.

I asbestbekendtgørelsen indgår en række begreber som er gengivet her:

**Asbestholdigt materiale**

Materialet indeholder asbest til forstærkning, brandsikring eller som fyldstof.

**Asbestforurenet materialet**

Materialet indeholder ikke asbest, men er over tid forurenet med asbeststøv eller slam.

I et asbestforurenet rum, som loftrum direkte mod tagbelægning af asbestholdigt eternit, er der risiko for asbeststøv, når tagplader er beskadiget eller der ligger asbestslam eller stumper i loftrummet.

**Nedrivning af asbestholdige tage og facader**

Ved nedrivning af asbestholdige tage og facader kan arbejdet i mange tilfælde udføres på en så støvsvag måde, at der **ikke**forekommer asbeststøv i væsentligt omfang. Det kan fx være ved nedrivning af asbestholdig cementskifer eller bølgeplader, når støvudviklingen begrænses ved befugtning.

Selvom der ikke forekommer asbeststøv i væsentligt omfang, er det ofte nødvendigt at afskærme arbejdsområdet for at beskytte personer i omgivelserne mod udsættelse for asbeststøv. Afskærmningen skal i så fald ikke nødvendigvis være ved hjælp af et støvtæt telt med sluse og undertryk, men kan være med minestrimmel eller hegn, der holder afstand til arbejdsområdet.

I de tilfælde, hvor det fx er nødvendigt at anvende entreprenørmaskiner eller skærende værktøj for at fjerne et tag, hvor der er lagt tagpap oven på et gammelt tag, eller der af andre grunde forekommer asbeststøv i væsentligt omfang, skal der etableres støvtæt afskærmning med sluse og undertryk eller anden nedrivningsmetode. ([læs mere her](https://at.dk/arbejdsmiljoe/asbest/asbest-i-arbejdsmiljoeet/nedrivning-hvor-der-forekommer-asbeststoev-i-vaesentligt-omfang/)).

**Arbejde i asbestforurenet rum**

Ved et arbejde i et asbestforurenet rum er det primære arbejde ikke asbestarbejde. Det kan fx være en udbedring af en el-skade eller rørskade, løfte eller skubbe forurenet isolering i begrænset omfang, lokal efterisolering, udskifte gangbro, forstærke spær og bjælker, ny loftlem, trække kabler m.fl.

Rengøring før/efter et arbejde i et asbestforurenet tagrum/kælderrum samt beboelsesrum skal ikke udføres, hvis arbejdet er kortvarigt og ikke er asbestarbejde.

Der skal anvendes værnemidler, da der er risiko for udsættelse for asbest støv.

**Arbejde i asbestforurenet rum – proportionalitet**

Rengøring før et arbejde i et asbestforurenet rum skal vurderes ud fra et proportionalitetsprincip (tager rengøring længere tid end det egentlige arbejde). Derudover skal forureningsgraden også tages med i vurdering. Er der tale om ”mindre” forurening, vil det heller ikke være proportionelt. Formålet med rengøringen kan være, at den udførende håndværker efterfølgende kan arbejde uden værnemidler.

En tommelfingerregel kan være, om asbest-rengøringen eller arbejdsopgaven tager længst tid:

Hvis arbejdsopgaven fx tager 2 timer, og asbestrengøring tager 2,5 timer, så vil det ikke være proportionelt at kræve asbestrengøring. Stadig under hensyntagen til forureningsgraden.

Hvis arbejdsopgaven omvendt er tilbagevendende eller tager flere dage, så skal der foretages asbestrengøring inden arbejdet går i gang, da rengøringen vil give den mindste samlede risiko for udsættelse for asbeststøv, og forkorte tiden, hvor der skal anvendes personlige værnemidler. Hvis det vurderes, at arbejdet kan gennemføres uden asbestrengøring, så skal arbejdet udføres på en måde, så støvudvikling begrænses.

Et andet eksempel kan være, hvisudskiftning af en gangbro tager 1 dag men rengøring af tagrum tager 3-4 dage, så vil det ikke være proportionelt at kræve asbestrengøring.

Hvis arbejdet er af en sådan karakter, at forureningen kommer igen, fx hvis taget fortsat drysser, så vil det ikke være proportionelt at kræve asbestrengøring.

**Andet asbestarbejde**

Andet asbestarbejde, hvor det primære arbejde ikke er nedrivning af asbestholdige materialer, kan fx være montering af håndklædetørrer, udskiftning af stikdåse i væg med klinker, hvor der er asbest i klæber mv.

Her skal anvendes værnemidler, da der er risiko for udsættelse for asbeststøv.

**Læs mere:**

Arbejdstilsynets hjemmeside ([link](https://at.dk/arbejdsmiljoe/asbest/asbest-i-arbejdsmiljoeet/))

F&P’s materiale om asbest kan ses på Sikringsguiden.dk under Rådgivning/råd om bygningsskader.

**Vedlagt er skema over typiske arbejder i forbindelse med forsikringsskader**

De krav, der skal overholdes i henhold til arbejdsmiljøreglerne, er samlet i vedlagte skema. For de typiske arbejdsopgaver fremgår det, om der er krav til værnemidler, anmeldelse til Arbejdstilsynet, miljøvogn, arbejdsplan, sluse samt om arbejdet kræver autorisation.

De typiske arbejdsopgaver er inddelt i:

* Besigtigelse
* Redning og bevaring
* Oprydning og nedrivning
* Udbedring
* Andet asbestarbejde.

Der er tale om eksempler på arbejdsopgaver, og listen er ikke udtømmende.

Se skema (bilag)

Venlig hilsen

Tine Aabye

taa@fogp.dk